Nariadenie Rady (EHS) č. 102/76
z 19. januára 1976
o colnom režime, ktorý sa má uplatňovať na niektoré produkty rybolovu pochádzajúce z Nórska
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej články 43 a 113,
so zreteľom na návrh Komisie,
so zreteľom na stanovisko Európskeho parlamentu [1],
keďže výmenou listov medzi Európskym hospodárskym spoločenstvom a Nórskom sa spoločenstvo podujalo uplatniť autonómne zníženie colných sadzieb uplatniteľných na niektoré produkty z rýb patriace pod položky ex 03.01, ex 16.04 a ex 16.05 Spoločného colného sadzobníka, pochádzajúce z Nórska, za predpokladu, že Nórsko uznáva súčasné podmienky všeobecnej hospodárskej súťaže v sektore rybného hospodárstva;
keďže výmena listov ustanovuje niektoré pravidlá pôvodu; keďže, ak sa majú tieto pravidlá uplatňovať, musia sa ustanoviť podmienky upravujúce prepravu pôvodných produktov a opatrenia administratívnej spolupráce; keďže skutočnosť, že predmetné produkty sú pôvodné produkty, musí byť preukázaná sprievodným osvedčením vydaným nórskymi colnými orgánmi pri vývoze zodpovedajúcich produktov,
PRIJALA TOTO NARIADENIE:
Článok 1
1. Colné sadzby uplatniteľné na dovozy do spoločenstva, pôvodne ustanovené na produkty pochádzajúce z Nórska a patriace pod položky ex 03.01, ex 16.04 a ex 16.05 Spoločného colného sadzobníka, vymenované v tabuľke I priloženej k tomuto nariadeniu, sa znížia na úroveň uvedenú pre každý z nich.
2. Colné sadzby uplatniteľné na dovozy produktov pochádzajúcich z Nórska do Dánska a Veľkej Británie a patriacich pod položky ex 03.01, ex 16.04 a ex 16.05 Spoločného colného sadzobníka, vymenované v tabuľke II priloženej k tomuto nariadeniu, sa stanovia na úroveň uvedenú pre každý z nich.
3. Colné sadzby uplatniteľné na dovozy produktov pochádzajúcich z Nórska do Írska a patriacich pod položky ex 03.01, ex 16.04 a ex 16.05 Spoločného colného sadzobníka, vymenované v tabuľke III priloženej k tomuto nariadeniu, sa znížia alebo stanovia na úroveň uvedenú pre každý z nich.
4. Zníženie stanovené v odsekoch 1, 2 a 3 sa uplatňuje výlučne za predpokladu, že Nórsko dodržiava súčasné alebo bude dodržiavať budúce referenčné ceny spoločenstva.
Článok 2
Pojem pôvodných výrobkov je definovaný a dojednania pre administratívnu spoluprácu sú ustanovené v prílohe k tomuto nariadeniu.
Článok 3
V žiadnom prípade nemôžu konzervované šproty (Sprattus sprattus) byť uskladnené alebo dané na predaj, byť prepustené do voľného obehu alebo predávané v spoločenstve pod iným názvom ako konzervované šproty alebo šproty; najmä nesmú byť označené ako nórske sardinky, ančovičky alebo slede.
Článok 4
1. Nariadenie Rady (EHS) č. 3609/73 z 27. decembra 1973 o colnom režime, ktorý sa má uplatňovať na produkty rybolovu pochádzajúce z Nórska [2], zmenené a doplnené nariadením (EHS) č. 1460/74 [3], sa týmto ruší.
2. Odkazy na nariadenie zrušené odsekom 1 sa formulujú ako odkazy na toto nariadenie.
Článok 5
Toto nariadenie nadobúda účinnosť 1. februára 1976.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. januára 1976